প্রাপ্ত তথ্যে দেখা যায়, বর্তমান মহাজোট সরকারের সোয়া চার বছরে আওয়ামী ছাত্রলীগ-যুবলীগের সশস্ত্র ক্যাডাররা বিপুল অস্ত্র ভাণ্ডার গড়ে তোলে এবং এসব অস্ত্র গোপনে নয়, একেবারে প্রকাশ্যে ব্যবহার করে। তারা পুলিশের সামনে পিস্তল লোড, অস্ত্র তাক করে গুলিও ছোড়ে। পুলিশের সামনে প্রতিপক্ষকে রামদা দিয়ে কোপায়, পুলিশের হাত থেকে কেড়ে নিয়ে পেটায়Ñ এমন ছবি অহরহ গণমাধ্যমে প্রকাশিত হয়। কিন্তু তাদের গায়ে হাত দেবার ক্ষমতা যেন লোপ করে দেয়া হয়েছে। রাজশাহী বিশ্ববিদ্যালয়ের গত বছরের ২ অক্টোবরের ঘটনা তার উদাহরণ। মহাজোট ক্ষমতায় আসার পর রাজশাহী বিশ্ববিদ্যালয়ে ছাত্রলীগের আধিপত্য প্রতিষ্ঠার পর থেকে এমন কোন সপ্তাহ নেই যে তারা কোন ঘটনা ঘটায়নি। হয় অন্য সংগঠনের ওপর চড়াও হয়েছে কিংবা নিজেদের মধ্যে সংঘর্ষ ঘটিয়েছে অথবা কোন শিক্ষক বা ছাত্রের ওপর আঘাত করেছে। আর এসব ঘটনায় প্রতিপক্ষকে ঘায়েল করতে অহরহ ব্যবহার করছে বিভিন্ন প্রকার অস্ত্র। সামান্য কোনো ঘটনাতেই চলেছে গুলিবর্ষণ। এখন রিভলবার, পিস্তল, কাটা রাইফেল, স্টেনগান, রামদা ছাত্রলীগের হাতে খেলনার মতো ব্যবহৃত হয়। পুলিশের সামনে দিয়ে অস্ত্র নিয়ে ঘুরে বেড়ালেও পুলিশ কিছুই বলে না। সেদিন রাজশাহী বিশ্ববিদ্যালয়ে ছাত্রলীগ নেতাকর্মীরা যে অস্ত্রের প্রদর্শন করেছে এর আগে এ রকম অস্ত্র প্রদর্শনের ঘটনা ক্যাম্পাসে আর কখনও ঘটেনি। ছাত্রলীগের অন্তত ১৩ নেতাকর্মীর হাতে আগ্নেয়াস্ত্র ছাড়াও অন্যান্য ধারালো অস্ত্র দেখা গেছে। এসব পিস্তল দিয়ে পুলিশের সামনেই শিবিরকর্মীদের লক্ষ্য করে অন্ততপক্ষে ৫০ রাউন্ড গুলি ছোড়া হয় এবং বারবার সেগুলোয় গুলি লোড করা হয়। পুলিশের সামনেই এত অস্ত্রের প্রদর্শনের পর পুলিশ আজো এসব অস্ত্র উদ্ধার ও অস্ত্রধারীদের গ্রেফতার করেনি। বরং পুলিশ বলছে, ‘অস্ত্র প্রদর্শন হয়েছে তারাও জানে। কিন্তু অস্ত্র প্রদর্শন করলে কিছু করার নেই। শুধু অস্ত্রসহ ধরা পড়লেই মামলা করা যাবে। কিন্তু অস্ত্র পাওয়া না গেলে কিংবা কারো বিরুদ্ধে মামলা না হলে কোনো ব্যবস্থা নেয়া যাবে না।’ রাবিতে ছাত্রলীগের অস্ত্র প্রদর্শনের দৃশ্য গণমাধ্যমে ব্যাপকভাবে প্রদর্শিত হলেও পুলিশের ‘কিছুই করার নেই’।